[Foto’s] Boetie verras sy sussie: prinses vir ŉ dagFoto: Christina Michelle, Paint The Sky Photography Sosialemediagebruikers is gaande oor ŉ reeks foto’s van haar seun en dogter wat ŉ fotograaf van Cincinnati, Christina Michelle, op die Facebook-blad, Love What Matters gedeel het. Michelle het gesê haar 13-jarige seun, Anthony, het haar gevra om ŉ “Prince Charming”-kostuum vir hom te kry, omdat hy sy vyfjarige sussie, Anabel (“Belle”) met ŉ prinses-fotosessie wou bederf. Michelle, ŉ fotograaf van Paint The Sky Photography, is self gaande oor Disney-flieks, en sy was dus opgewonde om dié droom te bewaarheid. “Ons het alles gereed gekry, om seker te maak al die detail is perfek en ons het haar daarna met ŉ splinternuwe Sneeuwitjie-rok verras,” verduidelik sy. “Sy was gaande oor elke oomblik van die fotosessie – mens sien dit duidelik in haar gesigsuitdrukking op elke foto.” Michelle het gesê sy is baie trots dat sy hulle ma is, en baie gelukkig dat sy dié oomblikke vir ewig op film kon vaslê. Anthony en Belle is twee van Michelle se sewe kinders.